Normani (მუსიკოსი)

ნორმანი კორდეი ჰამილტონი (; დ. 31 მაისი, 1996, ატლანტა, ჯორჯია, აშშ) — ამერიკელი მომღერალი და მოცეკვავე. მან 2012 წელს მონაწილეობა მიიღო X Factor-ში, რის შემდეგაც გახდა ჯგუფ Fifth Harmony-ის წევრი. ჯგუფი გახდა ყველა დროის ერთ-ერთი ყველაზე გაყიდვადი გოგონების ჯგუფი. 2018 წელს მუსიკოსმა გამოუშვა თავისი პირველი სიმღერა „Love Lies". სიმღერა შეერთებულ შტატებში ჩარტის ტოპ ათეულში მოხვდა და მიიღო ხუთმაგი პლატინის სერტიფიკატი ამერიკის ხმისჩამწერი კომპანიების ასოციაციის (RIAA) მიერ. 

Fifth Harmony-ის დაშლის შემდეგ, ნორმანიმ გამოუშვა EP Calvin Harris, Normani x Calvin Harris (2018). იმავე წელს მან გამოუშვა სინგლი „Waves" 6lack-ისთან ერთად. კომპოზიციის კლიპმა მოიგო MTV-ის მუსიკალური ვიდეოების ჯილდო საუკეთესო R&B ვიდეოსთვის. მუსიკოსის კოლაბორაციულმა ნამუშევარმა „Dancing with a Stranger" (2019), რომელიც მან სემ სმიტთან ერთად გამოუშვა, მიიღო „წლის სიმღერის" ნომინაცია Brit Awards-ზე. 2019 წლის აგვისტოში ნორმანიმ გამოუშვა თავისი პირველი სოლო სინგლი „Motivation". 2021 წლის ივლისში ნორმანიმ გამოუშვა „Wild Side", რომელიც გავიდა ბილბორდის ცხელი ასეულის ტოპ-20 ში.

 ადრეული ცხოვრება 
ნორმანი კორდეი ჰამილტონი დაიბადა 1996 წლის 31 მაისს ატლანტაში. მას ჰყავს ორი უფროსი ნახევარდა, ეშლი და არიელი. ის გაიზარდა ნიუ-ორლეანში. მუსიკოსის ოჯახი 2005 წელს ქარიშხალ კატრინას შემდეგ ჰიუსტონში გადავიდა საცხოვრებლად. ნორმანი ბავშვობაში კერძო სკოლაში სწავლობდა, ხოლო მეექვსე კლასიდან სახლში განაგრძო სწავლა. 

13 წლის ასაკში მან ჩაწერა რამდენიმე სიმღერა და გამოჩნდა HBO-ის სერიალში Treme.

 კარიერა 
ნორმანიმ 2012 წელს მონაწილეობა მიიღო ამერიკულ X Factor-ში, რომლის შესარჩევ ტურშიც შეასრულა არეტა ფრანკლინის „Chain of Fools". მან შესარჩევ ტურზე ოთხივე ჟიურის მოწონება დაიმსახურა. ის გამოეთიშა კონკურსს შემდეგ რაუნდში, თუმცა კონკურსში დაბრუნდა ალი ბრუკთან, ლორენ იაურეგისთან, დაინა ჯეინსა და კამილა კაბელიოსთან ერთად ჯგუფის სახით - Fifth Harmony. ჯგუფი ფინალში გავიდა და მესამე ადგილი დაიკავა.

2013 წლის ოქტომბერში, Fifth Harmony-იმ გამოუშვა პირველი EP, Better Together. ჯგუფმა გამოუშვა სადებიუტო ალბომი, Reflection, 2015 წელს, რასაც მოჰყვა მათი რიგით მეორე სტუდიური ალბომი, 7/27, 2016 წელს. 2017 წლის 25 აგვისტოს, კამილა კაბელიოს ჯგუფიდან წასვლის შემდეგ, Fifth Harmony-იმ გამოუშვა ჯგუფის მესამე და საბოლოო სტუდიური ალბომი. ნორმანი გახდა კვარტეტის ლიდერი, წამყვანი ვოკალისტი და ქორეოგრაფი. 2018 წლის 19 მარტს ჯგუფი დაიშალა.

2018 წლის 22 ოქტომბერს ნორმანიმ და კალვინ ჰარისმა გამოუშვეს თავიანთი EP, Normani x Calvin Harris, რომელშიც შედის სიმღერები „Checklist" და „Slow Down". შემდეგ მან გამოუშვა ახალი კომპოზიცია „Waves", რომლის პრემიერა 2018 წლის 15 ნოემბერს მუსიკალურ რადიო Beats 1-ზე შედგა. „Waves"-ის მუსიკალურმა კლიპმა მოიგო MTV-ის მუსიკალური ვიდეოების ჯილდო საუკეთესო R&B ვიდეოსთვის.

2019 წლის 11 იანვარს ნორმანიმ და სემ სმიტმა გამოუშვეს სიმღერა „Dancing with a Stranger", რომელიც გავიდა მე-3 ადგილზე გაერთიანებულ სამეფოში და მე-7 ადგილზე აშშ-ში. სიმღერა პირველ ადგილზე გავიდა Adult Top 40-ის ჩარტში. სიმღერამ მუსიკოსს 2020 წლის Brit Awards-ზე წლის სიმღერის ნომინაცია მოუტანა. 2019 წლის აგვისტოში ნორმანიმ გამოუშვა თავისი პირველი სოლო სინგლი „Motivation".

2021 წლის 15 ივლისს ნორმანიმ გამოუშვა კოლაბორაციული ნამუშევარი, „Wild Side", Cardi B-ისთან ერთად. სიმღერა მე-14 ადგილზე გავიდა ბილბორდის ცხელ ასეულში და მიაღწია პირველ ადგილს R&B/Hip-Hop-ის ჩარტში. ნორმანიმ შეასრულა „Wild Side" რიანას Savage X Fenty Show Vol. 3-ზე, რომლის პრემიერა შედგა 2021 წლის 24 სექტემბერს. 

ნორმანიმ გამოუშვა ახალი სინგლი „Fair" 2022 წლის 18 მარტს და იმავე დღეს შეასრულა ის The Tonight Show-ში. იმავე წლის ივნისის თვეში ნორმანი გამოჩნდა მომღერალ კრის ბრაუნის მუსიკალურ კლიპში „WE (Warm Embrace)".

2022 წლის 29 ივლისს ნორმანიმ გამოუშვა სინგლი „New to You" კალვინ ჰარისთან, ტინაშესთან და ოფსეტთან ერთად ჰარისის ალბომისთვის Funk Wav Bounces Vol. 2.

 ლიტერატურა 

 რესურსები ინტერნეტში 
 ოფიციალური საიტი

სქოლიო

კატეგორია:დაბადებული 31 მაისი
კატეგორია:დაბადებული 1996
კატეგორია:ამერიკელი პოპ-მომღერლები
კატეგორია:ამერიკელი რიტმ-ენდ-ბლუზ მომღერლები
კატეგორია:ამერიკელი რიტმ-ენდ-ბლუზის მუსიკოსები
კატეგორია:ამერიკელი ქალი მომღერლები
კატეგორია:ამერიკელი მომღერლები
კატეგორია:აშშ-ის შემსრულებლები
კატეგორია:ამერიკელი მუსიკოსები
კატეგორია:XXI საუკუნის ამერიკელი ქალი მომღერლები
კატეგორია:ცოცხალი ადამიანები